પટારો ખુલતાં જ સામે પુસ્તકોનું સંમેલન દેખાણું. ઘણા બધા પુસ્તકો તેમાં હતાં. દસમા ધોરણથી લઈને કૉલજ અભ્યાસ સુધીના બધા પુસ્તકો સાચવી રાખેલા. એ બધાને જોઈ જોઈને મન પણ દસમાથી કૉલેજકાળની એ દુનિયામાં વિહાર કરવા લાગ્યું.એટલામાં મારી નજર લાલ રંગના પૂઠાંવાળા ‘એનેટોમી’ના પુસ્તક પર પડી. મારા ફર્સ્ટયર એમ.બી.બી.એસનું એ પુસ્તક હતું. મારા હાથ એ પુસ્તક તરફ વળ્યા અને બે હાથ વડે મેં તેને બધા પુસ્તકો વચ્ચેથી ખેંચીને કાઢ્યું. માળિયામાં જ રાખીને તેને ખોલ્યું તો આંખો સામે એક પીછું દેખાણું. એ મોરપીછમાં જાણે આંખોને આંજી દે એટલું તેજ હતું ! પુસ્તકમાં સાચવીને રાખ્યું હતું તેથી તેના રંગો પણ આછા નહોતા થયા. હજી જાણે નવા જેવું જ લાગતું હતું. એને જોઈને હું ભુતકાળના એ કૉલેજના દિવસોમાં ખોવાઈ ગયો.